ועדת הפנים והגנת הסביבה, כנסת 23, פרוטוקול מספר 103, 2020-11-17 13:00

מיכל (מיקי) חיימוביץ': שלום לכולם, אנחנו מתחילים דיון נוסף של ועדת הפנים והגנת הסביבה.

מיכל (מיקי) חיימוביץ': הנושא על הפרק הוא הצעת צו הסדרת הטיפול בחופי הכנרת (שינוי תחום האיגוד), התש"ף–2020.

מיכל (מיקי) חיימוביץ': יש כאן בקשה בהתאם לסעיף 4(ב) לחוק הסדרת הטיפול בחופי הכנרת, התשס"ח–2008.

מיכל (מיקי) חיימוביץ': שר הפנים מוסמך באישור הוועדה שלנו לשנות בצו את תחום איגוד ערים כנרת.

מיכל (מיקי) חיימוביץ': זה מה שאנחנו צריכים לעשות כאן היום, המטרה היא שחוף צמח יוסף לתחום האיגוד, כדי להעביר לאיגוד את האחריות והסמכות לניהול החוף, תחזוקתו והפעלתו.

מיכל (מיקי) חיימוביץ': על כך אנחנו דנים כאן היום.

מיכל (מיקי) חיימוביץ': אבקש מנציג משרד הפנים, זאב מוק.

זאב מוק: שלום.

מיכל (מיקי) חיימוביץ': שלום לך אדוני, אם תוכל בבקשה לציין את תפקידך במשרד?

זאב מוק: אני מהלשכה המשפטית במשרד הפנים.

זאב מוק: אנחנו מדברים על הצעה לתיקון הצו בנוגע לשטח תחום האיגוד – להרחיב אותו ולצרף את חוף צמח.

זאב מוק: קיבלנו את בקשת האיגוד והרשות המקומית ופעלנו מתחילת 2019 או 2018.

זאב מוק: וכמובן לבקשת שר הפנים ושר האוצר, הדבר מובא לפתחה של הוועדה.

מיכל (מיקי) חיימוביץ': אוקיי.

מיכל (מיקי) חיימוביץ': מי רוצה להגיד לנו מה עומד מאחורי הבקשה הזאת?

מיכל (מיקי) חיימוביץ': עידן גרינבאום?

עידן גרינבאום: שלום, שלום ליושבת-ראש הוועדה, תודה לך שאת מקיימת את הדיון הזה.

עידן גרינבאום: כאן עידן גרינבאום, ראש המועצה האזורית עמק הירדן, ולצורך הדיון פה: יושב-ראש איגוד ערים כנרת.

עידן גרינבאום: אנחנו מברכים על הדיון הזה כי אנחנו מחכים לו כשנתיים אם לא יותר.

עידן גרינבאום: אתן כמה מילות רקע: חוף צמח שמוכר לרבים בציבור, היה בעבר אבן שואבת לציבור גדול במדינת ישראל שהיה מגיע אליו.

עידן גרינבאום: החוף היה שייך למועצה אזורית עמק הירדן ותופעל על ידי קיבוץ אלומות.

עידן גרינבאום: היו שם מגלשות מים, לינת לילה, והוותיקים בינינו עוד זוכרים את ההופעות שהיו שם –בליל האהבה ודברים מהסוג הזה.

עידן גרינבאום: עברו השנים והחקיקה השתנתה, עם חוק החופים, הכניסה החופשית, והתערבות גם של גורמים כמו רשות מקרקעי ישראל.

עידן גרינבאום: ההבנה הייתה שקיבוץ אלומות סיים את דרכו, יצא מן החוף, ובגלל זה הוא לא נמצא כאן.

עידן גרינבאום: לשביעות רצונו הוא חתם על הסכם והחוף חזר למועצה האזורית עמק הירדן.

עידן גרינבאום: מליאת המועצה האזורית עמק הירדן החליטה פה אחד שהיא מבקשת להעביר את החוף – כמו שהיא עשתה עם כמעט כל החופים הפתוחים והמוכרזים שלה – לטיפול של איגוד ערים כנרת.

עידן גרינבאום: איגוד ערים כנרת הוא היום הגוף היחידי שיודע לתת שירות מעולה בחופי הכנרת לעם ישראל.

עידן גרינבאום: בשנה האחרונה היו 2,300,000 ישראלים בחופי הכנרת שמתופעלים על ידי איגוד ערים כנרת.

עידן גרינבאום: כולם חופים שקטים, עם מצילים, עם מלתחות ושירותים נקיים.

עידן גרינבאום: הגוף הזה יודע לקחת חוף ולהביא אותו לציבור הישראלי עם המגבלות של האיסור לגבות כסף בכניסה, ודברים מהסוג הזה, הוא הגוף היחידי שיודע לעשות את זה.

עידן גרינבאום: הבקשה שנמצאת על השולחן, ביחד עם משרד הפנים ועם כל הגורמים, היא להעביר את חוף צמח – להכניס אותו לתכולת האיגוד, לאחריות האיגוד.

עידן גרינבאום: אנחנו באיגוד מתכוונים לשקם את החוף הזה.

עידן גרינבאום: יש בו היום המון מטרדים מסוכנים לציבור.

עידן גרינבאום: אנחנו מתכוונים לשקם אותו ולהכשיר אותו הכי מהר שאפשר.

עידן גרינבאום: והלוואי, אני אומר פה לפרוטוקול בלי נדר:

עידן גרינבאום: לפתוח אותו כבר בעונה הבאה לציבור כעוד חוף בכנרת שהציבור יכול להגיע אליו ולהתרחץ בו וליהנות ממנו.

עידן גרינבאום: זו השאיפה וזו המטרה.

מיכל (מיקי) חיימוביץ': יפה מאוד, הלוואי.

מיכל (מיקי) חיימוביץ': יש עוד מישהו מהנוכחים בזום, משרד המשפטים, רשות ניקוז כנרת, שרוצה להתייחס?

מיכל (מיקי) חיימוביץ': נעמה רוט, ממשרד המשפטים, יש איזה התייחסות לסוגיה?

נעמה רוט: לא מצאנו קושי משפטי בהצעה של משרד הפנים, מבחינתנו אין עם זה איזו שהיא בעיה.

מיכל (מיקי) חיימוביץ': אוקיי.

מיכל (מיקי) חיימוביץ': תודה.

מיכל (מיקי) חיימוביץ': תומר, אתה רצית לשאול את עידן גרינבאום?

מיכל (מיקי) חיימוביץ': בבקשה.

תומר רוזנר: רציתי לשאול את יושב-ראש האיגוד: העברת החוף לתפעול האיגוד, גם לפי מה שציינת, הנושא של שיקום החוף – זה דורש תקציבים.

תומר רוזנר: האם הוקצו תקציבים מהמדינה?

תומר רוזנר: איך האיגוד נערך מבחינה תקציבית לעניין הזה?

עידן גרינבאום: אני שמח מאוד על השאלה הזו, ברור, מכיוון שהאיגוד מתוקצב ישירות באמצעות משרד הפנים ממשרד האוצר.

עידן גרינבאום: בוודאי שהפרויקט הזה של שיקום החוף ותפעולו ידרוש תקציב ממשרד האוצר.

עידן גרינבאום: ובלי העברה היום, התקציב הזה בוודאי לא יגיע.

עידן גרינבאום: אנחנו מאמינים כשהחוף יועבר לרשות האיגוד, אז על פי המחויבות שלו, משרד האוצר יצטרך לתקצב אותו ביחד עם משרד הפנים – גם את תקציב השיקום וגם את תקציב התפעול שיצטרפו לתקציבים שמועברים היום על פי ההסדרים והחוקים לתפעול כל החופים של איגוד ערים כנרת.

מיכל (מיקי) חיימוביץ': אין לנו אף אחד ממשרד האוצר?

תומר רוזנר: זה לא משנה, שר האוצר חתם על הצו.

מיכל (מיקי) חיימוביץ': זה לא משהו שישפיע על ההצבעה שלנו כאן.

תומר רוזנר: בהנחה ששר האוצר הוא חלק מהבקשה.

מיכל (מיקי) חיימוביץ': כן, הוא חתום על הבקשה.

תומר רוזנר: אז יש להניח שאכן הדברים יתוקצבו.

עידן גרינבאום: הם מבינים היטב מה המשמעות של זה.

עידן גרינבאום: זאת אומרת, בוודאי, זו אחת הסיבות שזה התעכב במשך למעלה משנתיים, ההעברה הזו, ולצערי הרב בשתי העונות אחרונות החוף הזה הוא סגור.

עידן גרינבאום: ועם כל הביקוש האדיר לכנרת, החוף הזה עמד שומם ולא יכולנו להחזיר אותו לציבור.

עידן גרינבאום: מכיוון שמשרד האוצר שותף לבקשה הזו, אז אנחנו מאמינים שהם בדקו היטב את המשמעויות שלה ולכן הם יחד איתנו בכיוון הנכון, כדי להחזיר את החוף הזה לציבור בישראל.

מיכל (מיקי) חיימוביץ': יפה.

מיכל (מיקי) חיימוביץ': אנצל את ההזדמנות החגיגית הזו שאנחנו מדברים איתך, עידן, ולבקש ממך: סוגיית ניקיון החופים היא סוגיה כואבת שצריכה טיפול, ולספר לך שבידך עכשיו לחוקק חוקי עזר עירוניים שמאפשרים אי הכנסה של כלים חד פעמיים לחופים.

מיכל (מיקי) חיימוביץ': פתחנו את הפקק שהיה.

מיכל (מיקי) חיימוביץ': וזה בידך עכשיו, לקראת העונה הבאה.

עידן גרינבאום: הלוואי.

עידן גרינבאום: כבר קיבלנו את ההחלטה העקרונית הזאת, כבוד היושבת-ראש, על מניעת כניסת כלים חד פעמיים.

עידן גרינבאום: אני מזכיר לך ולנוכחים בדיון, שבסופו של יום אנשים באים לכנרת לפעמים לשבוע או לשלושה-ארבעה ימים.

עידן גרינבאום: ומאוד קל לקבל החלטה כזו, אבל זה לא חוף ים בתל אביב שאנשים באים מקסימום לכמה שעות והולכים הביתה.

עידן גרינבאום: אנשים נוטעים אצלנו את אוהלם ואנחנו צריכים לחשוב טוב, איך אנחנו עושים את זה - - -

מיכל (מיקי) חיימוביץ': צריך עמדות לשטיפת כלים.

מיכל (מיקי) חיימוביץ': עמדות שבהם יוכלו לשטוף את הכלים הרב פעמיים שהם יביאו איתם.

מיכל (מיקי) חיימוביץ': אני זוכרת שכשאני הייתי ילדה והגענו לכנרת ככה עשינו.

עידן גרינבאום: אנחנו "על זה" והתפרצת לדלת פתוחה.

מיכל (מיקי) חיימוביץ': כשהייתי ילדה והגענו לכנרת לא היו כלים חד פעמיים.

מיכל (מיקי) חיימוביץ': היינו מגיעים עם כלים רב פעמיים ושוטפים.

עידן גרינבאום: אנחנו מאמינים ומקבלים את זה.

עידן גרינבאום: ההחלטה העקרונית כבר התקבלה, זה החלק היותר הקל, עכשיו צריך לרדת לפרטים שלה ולממש אותה בפועל.

מיכל (מיקי) חיימוביץ': יפה.

מיכל (מיקי) חיימוביץ': תודה רבה.

מיכל (מיקי) חיימוביץ': הילאי תקרא את ההצעה, בבקשה.

הילאי נחום: צו הסדרת הטיפול בחופי הכנרת (שינוי תחום האיגוד), התש"ף

הילאי נחום: –2020

מיכל (מיקי) חיימוביץ': אוקיי.

מיכל (מיקי) חיימוביץ': ויש כמובן מפה שמצורפת להצעה.

מיכל (מיקי) חיימוביץ': אני מעמידה את הצו להצבעה.

מיכל (מיקי) חיימוביץ': מי בעד?

מיכל (מיקי) חיימוביץ': הצבעה בעד ההצעה – פה אחד צו הסדרת הטיפול בחופי כנרת (שינוי תחום האיגוד),התש"ף-2020 אושר.

מיכל (מיקי) חיימוביץ': פה אחד.

מיכל (מיקי) חיימוביץ': ההצעה התקבלה ואני מכריזה על כך שהיא התקבלה והועברה.

מיכל (מיקי) חיימוביץ': בשעה טובה

תומר רוזנר: חוף צמח סופח.

מיכל (מיקי) חיימוביץ': החוף סופח, הריהו שלך, עידן גרינבאום.

עידן גרינבאום: אנחנו מאוד מודים לך יושבת-הראש.

עידן גרינבאום: מפה אני וכל צוות ההיגוי שנמצא כאן, נזמין אותך בתקווה בתחילת עונת הרחצה בשנה הבאה, ביחד עם כל הציבור ליהנות מחוף נוסף בכנרת.

עידן גרינבאום: זו בשורה גדולה.

עידן גרינבאום: תודה.

מיכל (מיקי) חיימוביץ': בשמחה.

מיכל (מיקי) חיימוביץ': תודה רבה.